
Opsvinget løfter rekordmange ind på arbejdsmarkedet 


Dansk økonomi har vist stærk fremgang i det meste af 2021, og det afspejler sig 
også på arbejdsmarkedet. Beskæftigelsen er på et rekordhøjt niveau efter at være 
steget med ca. 120.000 lønmodtagere fra januar til september i år, jf. figur 1. 


Der er blevet flere beskæftigede på tværs af brancherne i løbet af året, og der har 
været særligt høj fremgang blandt dem, som tidligere var mest påvirket af smitte- 
udviklingen og restriktioner. Det omfatter blandt andet hozeller og restauranter, handel 
samt kultur, fritid og anden service. I de fleste brancher er der tilmed flere beskæfti- 
gede end før coronakrisen. Det gælder fx i bygge- og anlægssektoren og sundheds- 
branchen. En del af fremgangen skyldes også, at virksomhederne i stigende grad 
rekrutterer udenlandsk arbejdskraft, som ligeledes er på det højeste målte niveau. 


Den hurtige fremgang i beskæftigelsen har medvirket til, at ledigheden i oktober 
var på det laveste niveau siden 2008. Samtidig har virksomhederne et rekordhøjt 
antal ledige stillinger, og på tværs af brancherne er der meldinger om mangel på 
arbejdskraft. Der er derfor udsigt til, at ledigheden vil falde yderligere. Samtidig bi- 
drager udvidelsen af arbejdsstyrken som følge af blandt andet højere pensionsal- 
der til, at beskæftigelsen fortsat kan vokse. 


Den stærke udvikling på arbejdsmarkedet skal ses i sammenhæng med hjælpepak- 
kerne, herunder lønkompensationsordningen, som holdt hånden under mange 
job, da corona påvirkede økonomien mest. Hjælpepakkerne medvirker til, at virk- 
somhederne er klar til fornyet fremgang, når smitteudviklingen gør det muligt. 

Kilde: Danmarks Statistik og egne beregninger. 

